**ДО**

**МИНИСТЕРСКИЯ СЪВЕТ НА**

**РЕПУБЛИКА БЪЛГАРИЯ**

**ДОКЛАД**

**от**

**НИКОЛА СТОЯНОВ,**

*Министър на икономиката и индустрията*

и

**ЯВОР ГЕЧЕВ,**

*Министър на земеделието*

**ОТНОСНО:** Проект на Решение на Министерския съвет за одобряване на Закон за изменение и допълнение на Закона за защита на растенията

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал.1 и 2 и чл.8, ал.4, т.1 от Устройствения правилник на Министерския съвет и на неговата администрация, внасяме за разглеждане от Министерския съвет проект на Решение на Министерския съвет за одобряване на Закон за изменение и допълнение на Закона за защита на растенията.

С предложения проект на Закон за изменение и допълнение на Закона за защита на растенията (ЗЗР) се цели да се осигурят мерки по прилагането на Регламент (ЕС) 2019/1009 на Европейския парламент и на Съвета за определяне на правила за предоставяне на пазара на ЕС продукти за наторяване и за изменение на регламенти (ЕО) № 1069/2009 и (ЕО) № 1107/2009 и за отмяна на Регламент (ЕО) № 2003/2003. Регламентът е публикуван в официален вестник на ЕС на 25 юни 2019 г. и се прилага от 16 юли 2022 г. С Регламент (ЕС) 2019/1009 се отменя Регламент (ЕО) № 2003/2003 и се разширява обхвата на хармонизираните продукти, които могат да се предлагат на пазара на целия Европейски Съюз.

По отношение на ЕС продуктите за наторяване е уреден надзорът на пазара в съответствие с Регламент (ЕС) 2019/1020 на Европейския парламент и на Съвета относно надзора на пазара и съответствието на продуктите и за изменение на Директива 2004/42/ЕО и регламенти (ЕО) № 765/2008 и (ЕС) № 305/2011.

В областта на взаимното признаване на стоки нормативната уредба е актуализирана по отношение на правилата за предлагането на българския пазар на продукти, които са законно предлагани на пазара в друга държава членка с цел привеждане в съответствие с Регламент (ЕС) 2019/515 на Европейския парламент и на Съвета относно взаимното признаване на стоки, законно предлагани на пазара в друга държава членка, и за отмяна на Регламент (ЕО) № 764/2008.

Целта на нормативната промяна е да се регламентират от една страна правилата и процедурите, приложими за торове, подобрители на почвата, биологично активни вещества и хранителни субстрати, като продукти регулирани по националното законодателство, включително взаимното им признаване в съответствие с Регламент (ЕС) 2019/515, а от друга - да се осигури прилагането на новото европейско законодателство по отношение на ЕС продуктите за наторяване, за които са приети хармонизирани европейски изисквания. Законопроектът въвежда ясни разпоредби, с които се разграничават продуктите, регулирани на национално ниво, и тези, за които са въведени хармонизирани изисквания на ниво ЕС, като по този начин се гарантира правилното прилагане на законодателството и непротиворечиво тълкуване от страна на адресатите на акта.

С проекта на ЗИД на ЗЗР се създадат условия за пускането на пазара и употребата на продукти, за които е гарантирано високо ниво на защита на здравето на човека, животните и растенията, и на околната среда. Същевременно се увеличат възможностите на икономическите оператори да участват ефективно в пазара на ЕС продукти за наторяване, като те ще получат достъп до повече от една национална територия. Улеснява се и достъпа до хармонизирания пазар на Европейския Съюз на иновативни продукти, произведени от органични или вторични суровини, като се отговоря на нуждите на земеделските стопани.

Със законопроекта се определя Българска агенция по безопасност на храните като орган по надзор на пазара по отношение на ЕС продуктите за наторяване и се разписват нейните правомощия, свързани с надзора, в съответствие с Регламент (ЕС) 2019/1020.

Изпълнителна агенция „Българска служба за акредитация“ се определя като нотифициращ орган по Регламент (ЕС) 2019/1009, отговорен за установяването и провеждането на необходимите процедури за оценка и нотифициране на органите за оценяване на съответствието на ЕС продуктите за наторяване, както и за наблюдението на нотифицираните органи.

 Посочени са задълженията на икономическите оператори в съответствие с Регламент (ЕС) 2019/1009 и са включени езикови изисквания за предоставянето на информация за ЕС продуктите за наторяване от страна на икономическите оператори.

Със законопроекта са изменени съответните административно наказателни разпоредби, като действащите до момента са приведени в съответствие с новата регламентация, предвидена в закона, и са допълнени санкции за нарушаване на изискванията на Регламент (ЕС) 2019/1009.

Освен това са детайлизирани някои текстове от ЗЗР, засягащи продуктите за растителна защита, с цел привеждане в съответствие с Регламент (ЕО) № 1107/2009. Облекчава се процедурата за разрешаване на продукти с нисък риск по смисъла на чл. 47 от Регламент (ЕО) № 1107/2009, като заявителите се освобождават от заплащане на такса когато България е заинтересована държава членка и при взаимно признаване на разрешения. Прецизирани са текстове при отнемане на разрешение за паралелна търговия и определяне на гратисни периоди, в съответствие с чл. 52 от Регламент (ЕО) № 1107/2009. Отстранена е нормативната празнота в чл. 85 по отношение на реда за одобряване на програмите, разработени от обучаващите институции, за което се предвижда заплащане на такса.

С приемането на проекта на ЗИД на Закона за защита на растенията се гарантира правилното прилагане на пряко приложимото законодателство на Европейския съюз в областта на ЕС продуктите за наторяване и продуктите за растителна защита.

Предложеният проект на акт няма да окаже финансово въздействие върху държавния бюджет, тъй като се очаква приходите от предвидените в законопроекта такси да са несъществени. Прилагането на проекта на акт не изисква допълнителни разходи/трансфери/други плащания и в тази връзка е приложена финансова обосновка съгласно приложение № 2.2. към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Съгласно разпоредбите на чл. 26, ал. 3 и 4 от Закона за нормативните актове, законопроектът, мотивите и докладът към него, заедно със становището на дирекция „Модернизация на администрацията“ на Министерския съвет и коригираната частична предварителна оценка на въздействието, са публикувани на интернет страниците на Министерството на икономиката и индустрията и на Министерството на земеделието, както и на Портала за обществени консултации с 30-дневен срок за предложения и становища от заинтересованите лица.

На основание чл. 28, ал. 3 от Закона за нормативните актове към законопроекта е приложена справка за съответствие с Конвенцията за защита правата на човека и основните свободи и с практиката на Европейския съд по правата на човека, изготвена от Министерството на правосъдието.

С проекта се урежда прилагането на законодателство на ЕС в обхвата на Работна Група 1 „Свободно движение на стоки” и Работна Група 7 „Земеделие”, поради което са приложени становища на РГ 1 и РГ 7.

Документите относно проекта на ЗИД на ЗЗР са съгласувани по реда на чл. 32, ал. 1 от Устройствения правилник на Министерския съвет и на неговата администрация, като получените становища са отразени съгласно приложената справка.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

С оглед гореизложеното и на основание чл. 8, ал. 4, т. 1 от Устройствения правилник на Министерския съвет и на неговата администрация, предлагам Министерският съвет да разгледа и приеме проекта на Решение на Министерския Съвет за одобряване на Закон за изменение и допълнение на Закона за защита на растенията.

**Приложения:**

1. Проект на Решение на МС;
2. Проект на Закон;
3. Мотиви към законопроекта;
4. Становище на РГ 1 „Свободно движение на стоки”;
5. Становище на РГ 7 „Земеделие”;
6. Съобщение за СМО;
7. Финансова обосновка съгласно Приложение 2.2 от УПМСНА (за Министерство на финансите);
8. Коригирана частична предварителна оценка на въздействието;
9. Становище на дирекция „Модернизация на администрацията“ към АМС относно частичната предварителна оценка на въздействието;
10. Справка за отразените становища по чл.32 от УПМСНА;
11. Съгласувателни писма.

|  |  |
| --- | --- |
| **НИКОЛА СТОЯНОВ***Министър на икономиката и индустрията* | **ЯВОР ГЕЧЕВ***Министър на земеделието*  |